《提盐林公凌篆吾邑投赠十六韵》
明代·欧必元

衣冠名日远，经术世相传。欲识凌云气，先看白雪篇。

千秋还虎凌，百里更鸾跹。遥见仙凫出，长飞帝座前。

搜奇探禹穴，祝日化尧天。墨洒临池笔，琴鸣彻院弦。

芳声才振誉，清秩已随迁。竹马迎参佐，鱼盐给俸钱。

量移臣职远，卧治主恩偏。才美抡文日，名高凌篆年。

差同潘令赋，不拟右军田。紫气延津合，文星列宿悬。

龙门欣御李，牛走或堪鞭。风俗元归厚，词华孰竞先。

时危方拊髀，主圣借才贤。召对趋朝去，黄金满蓟燕。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。